Na temelju članka 143. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19 i 64/20 – u daljnjem tekstu: Zakon) i članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika, na sjednici od godine, donosi

**PROGRAM JAVNIH POTREBA U OSNOVNOM ŠKOLSTVU**

**GRADA ŠIBENIKA ZA 2023. GODINU**

**I. UVOD**

Ovim Programom utvrđuju se javne potrebe u osnovnom školstvu Grada Šibenika za 2023. godinu za koje se sredstva osiguravaju u Proračunu Grada Šibenika za 2023. godinu i projekcijama za 2024.-2025. godinu u sveukupnom iznosu od 13.973.124 EUR.

 Na administrativnom području Grada Šibenika redoviti osnovnoškolski programi provode se u 9 matičnih osnovnih škola i 10 područnih škola u kojima je u 2022/2023. školskoj godini ukupno upisano 3.320 učenika u 197 razredna odjela.

 U Proračunu Grada Šibenika sredstva za financiranje javnih potreba u osnovnom školstvu osiguravaju se za redovnu djelatnost osnovnih škola i kapitalna ulaganja u škole na način:

 a) Sredstava za decentralizirane funkcije osnovnog školstva

 (financiranje minimalnog financijskog standarda),

 b) Ostala sredstva za redovnu djelatnost i dodatna ulaganja u školske prostore

 c) Sredstava za poboljšanje standarda u osnovnom školstvu

 (financiranje iznad minimalnog financijskog standarda).

**II. DECENTRALIZIRANE FUNKCIJE - MINIMALNI FINANCIJSKI STANDARD**

 **Planirana sredstva 1.112.244 EUR**

 Sredstva za financiranje minimalnog financijskog standarda osnovnog školstva osiguravaju se u Proračunu Grada Šibenika temeljem Odluke Vlade Republike Hrvatske o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva (u daljnjem tekstu: Odluka) i Uredbe o načinu izračuna iznosa pomoći izravnanja za decentralizirane funkcije jedinica lokalne i područne (regionalne) samouprave (u daljnjem tekstu: Uredba). Sukladno navedenom, potrebna sredstva za realizaciju ovih rashoda ostvaruju se iz dodatnog udjela poreza na dohodak po stopi od 1,9 %, a razlika do ukupno bilanciranih prava prema prethodno navedenoj Odluci ostvaruje se s pozicije pomoći izravnanja za decentralizirane funkcije u Državnom proračunu Republike Hrvatske za 2023. godinu.

 Slijedom navedenog, iz sredstava za decentralizirane funkcije osigurava se financiranje minimalnog financijskog standarda javnih potreba osnovnog školstva za:

1. Materijalne i financijske rashode,
2. Rashode za tekuće i investicijsko održavanje,
3. Rashode za nabavu proizvedene dugotrajne imovine i dodatna ulaganja na

nefinancijskoj imovini.

 U Proračunu Grada Šibenika za 2023. godinu planirana su decentralizirana sredstva za osnovne škole u iznosu od 922.376 EUR koja se odnose na materijalne i financijske rashode i rashode za tekuće i investicijsko održavanje, te 189.868 EUR za kapitalna ulaganja u škole, što je sveukupno 1.112.244 EUR.

 Nakon donošenja Odluke Vlade Republike Hrvatske za 2023. godinu i točno utvrđenog iznosa decentraliziranih sredstava, Grad Šibenik će donijeti vlastitu odluku o mjerilima i načinu financiranja decentraliziranih funkcija osnovnog školstva za 2023. godinu.

**III. REDOVNA DJELATNOST OSNOVNIH ŠKOLA I DODATNA ULAGANJA U ŠKOLSKE PROSTORE**

 **Planirana sredstva: 11.382.795 EUR**

 Proračunom Grada Šibenika planirani su i vlastiti i namjenski prihodi proračunskih korisnika – osnovnih škola iz drugih izvora (državnog i županijskog proračuna, donacija, EU sredstava i sl.) kojima se financira njihova redovna djelatnost u iznosu od 10.775.040 EUR, te dodatna ulaganja i opremanje školskih prostora u iznosu od 607.755 EUR.

 Sredstva za financiranje redovne djelatnosti osnovne škole prikazuju u svojim financijskim planovima sukladno opsegu djelatnosti, te se ista planiraju prema uputama i zadanim indeksima iz Smjernica ekonomske i fiskalne politike Vlade RH za razdoblje 2023-2025. godine.

 Planirana sredstva odnose se na troškove za plaće zaposlenika, službena putovanja, stručno usavršavanje zaposlenika, ostale naknade troškova zaposlenima, uredski materijal i ostale materijalne rashode, troškove energije, materijal i dijelovi za tekuće i investicijsko održavanje, sitni inventar, službenu, radnu i zaštitnu odjeću i obuću, usluge telefona, pošte i prijevoza, usluge tekućeg i investicijskog održavanja, usluge promidžbe i informiranja, komunalne usluge, zakupnine i najamnine, zdravstvene i veterinarske usluge, intelektualne i osobne usluge, računalne usluge, ostale usluge, premije osiguranja, reprezentaciju, članarine, pristojbe i naknade, ostale nespomenute rashode poslovanja, bankarske usluge i usluge platnog prometa, zatezne kamate, nabavu knjiga i školskih udžbenika, te za ulaganja u postrojenja i opremu.

**IV.** **ŠIRE JAVNE POTREBE u osnovnom ŠKOLSTVU - FINANCIRANJE**

 **IZNAD MINIMALNOG FINANCIJSKOG STANDARDA**

 **Planirana sredstva: 1.478.085 EUR**

 Programom javnih potreba u osnovnom školstvu Grada Šibenika za 2023. godinu obuhvaćene su i aktivnosti širih javnih potreba koje se financiraju iz vlastitih sredstava Grada Šibenika, te ostalih izvora financiranja – prvenstveno sredstava Državnog proračuna i EU fondova kojima se želi podići kvaliteta osnovnoškolskih programa namijenjena učenicima i roditeljima sukladno iskazanim potrebama i interesima, ali i sveukupnog standarda u osnovnim školama.

 Aktivnosti su sljedeće:

 **1. AKTIVNOST: Produženi boravak**

 Zakonom je uvođenje i provođenje ovoga programa u osnovnim školama povjereno jedinicama lokalne i područne (regionalne) samouprave koje i financiraju izvođenje programa.

 Produženi boravak je neobvezni oblik neposrednog odgojno-obrazovnog rada pod vodstvom učitelja, a namijenjen je učenicima nižih razreda osnovne škole koji se provodi izvan redovite nastave s organiziranim boravkom, prehranom i učenjem u prostorima škole.

. Osnovne škole organiziraju produženi boravak za potrebe svojih učenika, te po potrebi i za učenike izvan svoga upisnog područja, a usklađen je s potrebama zaposlenih roditelja, organizacijskim, kadrovskim i prostornim uvjetima škole. Financijska sredstva za provođenje aktivnosti produženog boravka odnose se na sredstva za plaće i ostala materijalna prava učitelja, dok sredstva za prehranu osiguravaju roditelji.

 U 2023/2024. školskoj godini ova aktivnost provodi se u 15 odgojno-obrazovnih skupina za sveukupno 295 učenika i to:

- u OŠ Tina Ujevića za dvije odgojno- obrazovne skupine koje pohađa sveukupno 41 učenik

 prvih i drugih razreda;

- u OŠ Jurja Šižgorića za tri odgojno-obrazovne skupine koje pohađa sveukupno 71 učenik

 prvih-trećih razreda;

- u OŠ Jurja Dalmatinca za dvije odgojno- obrazovne skupine koje pohađa sveukupno 36 učenika

 prvih i drugih razreda;

- u OŠ Petra Krešimira IV za tri odgojno- obrazovne skupine koje pohađa sveukupno 63

 učenika prvih i drugih razreda;

- u OŠ Fausta Vrančića za jednu odgojno- obrazovnu skupinu koju pohađa ukupno 14 učenika

 prvih i drugih razreda;

- u OŠ Meterize za dvije odgojno- obrazovne skupine koju pohađa ukupno 36 učenika prvih i

 drugih razreda i

- u OŠ Vidici za dvije odgojno- obrazovne skupine koju pohađa ukupno 34 učenika prvih razreda.

 Ukoliko pored navedenih i druge škole iskažu interes i potrebu za organizacijom produženog boravka, Grad Šibenik će omogućiti i u idućoj školskoj godini realizaciju predmetne aktivnosti sukladno raspoloživim prostornim kapacitetima škola.

 ***U Proračunu Grada Šibenika za 2023. godinu planirana sredstva za ovu aktivnost iznose 314.558 EUR.***

**2. AKTIVNOST: Jednokratna novčana pomoć za nabavu radnih bilježnica i drugog obrazovnog materijala**

 Pravo na jednokratnu novčanu pomoć za nabavu radnih bilježnica i drugog obrazovnog materijala ostvaruju korisnici dječjeg doplatka sukladno članku 6. stavak 1. Zakona o doplatku za djecu („Narodne novine“ 94/01, 138/06, 107/07, 37/08, 61/11, 112/12, 82/15 i 58/18), isključivo s prebivalištem na području Grada Šibenika, za svu djecu učenike osnovnih škola Grada Šibenika koju uzdržavaju, ako to pravo ne ostvaruju po drugoj osnovi.

 Jednokratna novčana pomoć za nabavu radnih bilježnica i drugog obrazovnog materijala iznosi: - 300,00 kn po uzdržavanom učeniku/ci od 1. do 4. razreda,

 - 500,00 kn po uzdržavanom učeniku/ci od 5. do 8. razreda.

 ***U Proračunu Grada Šibenika za 2023. godinu planirana sredstva za ovu aktivnost iznose 46.000 EUR.***

 **3. AKTIVNOST: Projekt Erasmus+**

 Erasmus+ program je Europske unije kojim se podupire rad na međunarodnim projektima usmjerenim na modernizaciju i internacionalizaciju sektora obrazovanja, osposobljavanja mladih i sporta. On pomaže učenicima svih uzrasta da steknu znanje i iskustvo u institucijama i organizacijama u različitim zemljama. Tijekom školske 2022/2023. godine ovaj program planira se provoditi u OŠ Jurja Šižgorića, OŠ Tina Ujevića, OŠ Vrpolje, OŠ Brodarica i OŠ Meterize koje se samostalno prijavljuju kao partneri na programima razmjene.

***U Proračunu Grada Šibenika za 2023. godinu planirana sredstva za ovu aktivnost iznose 86.939 EUR.***

1. **AKTIVNOST: Projekt „Pomoćnika u nastavi 4“**

U cilju uključivanja učenika s posebnim obrazovnim potrebama u redoviti sustav odgoja i obrazovanja, Grad Šibenik provodi projekt „Pomoćnika u nastavi 4“ obzirom da je projekt Pomoćnici u nastavi za učenike s teškoćama u razvoju 3 uspješno završen u srpnju 2022. godine. Grad se u partnerstvu s devet osnovnih škola javio na otvoreni poziv na dostavu projektnih prijedloga UP.03.2.1.07 „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza V.“ koje je raspisalo Ministarstvo znanosti i obrazovanja za dodjelu sredstava iz Europskog socijalnog fonda (ESF,) uz obavezno sufinanciranje iz državnog i gradskog proračuna. Projektni prijedlog je prihvaćen, te je sklopljen Ugovor o dodjeli bespovratnih sredstava. Ugovorom je definirana ukupna vrijednost projekta u iznosu od 300.629,11 € za jednogodišnje razdoblje.

Grad Šibenik je za početak školske 2022./2023. godine dobio suglasnost Ministarstva znanosti i obrazovanja za uključivanje 46 pomoćnika u nastavi i jednog stručnog komunikacijskog posrednika za ukupno 47 učenika s teškoćama u razvoju. Program se provodi uz partnerstvo OŠ Petra Krešimira IV., OŠ Meterize, OŠ Tina Ujevića, OŠ Jurja Šižgorića, OŠ Jurja Dalmatinca, OŠ Fausta Vrančića, OŠ Brodarica, OŠ Vrpolje i OŠ Vidici.

***U Proračunu Grada Šibenika za 2023. godinu planirana sredstva za ovu aktivnost iznose 222.713 EUR.***

1. **AKTIVNOST: Projekt „Pomoćnika u nastavi 5“**

S obzirom da će u srpnju 2023. godine završiti projekt Pomoćnici u nastavi 4 Grad Šibenik će, ukoliko se objavi, prijaviti na natječaj za dodjelu bespovratnih sredstava za iduće razdoblje, počevši od školske 2023./2024 godine. Tim projektom se planira uključiti sve prihvatljive učenike s teškoćama u razvoju koji pohađaju osnovne škole na području Grada Šibenika čiji je osnivač Grad Šibenik. Očekuje se uključivanje 49 pomoćnika u nastavi, te jednog stručnog komunikacijskog posrednika koji će pružati podršku za ukupno 50 učenika s teškoćama u razvoju.

***U Proračunu Grada Šibenika za 2023. godinu planirana sredstva za ovu aktivnost iznose 160.778 EUR.***

**6. AKTIVNOST: Projekt Prehrana 7**

Za djecu u riziku od siromaštva Grad Šibenik provodi projekt Prehrana 7 temeljem poziva „Osiguravanje školske prehrane za djecu u riziku od siromaštva (školska godina 2022. – 2023).“ raspisanog od strane Ministarstva rada, mirovinskog sustava, obitelji i socijalne politike koji za cilj ima ublažavanje najgorih oblika dječjeg siromaštva pružanjem nefinancijske pomoći u vidu školskog obroka. Sredstva su osigurana iz Fonda europske pomoći za najpotrebitije (FEAD) i državnog proračuna, a ukupna vrijednost projekta je 132.600,95 eura.

Po kriteriju prihvatljivosti „djeca iz obitelji korisnika doplatka za djecu“ u projekt se planira uključiti do maksimalno 852 djece pripadnika ciljane skupine.

***U Proračunu Grada Šibenika za 2023. godinu planirana sredstva za ovu aktivnost iznose 109.309 EUR.***

 **7. AKTIVNOST: Projekt „Školski medni dan“**

 Osnovne škole Grada Šibenika sudjelovat će u provedbi nacionalnog programa „Školski medni dan“ koji se provodi u suradnji sa Ministarstvom poljoprivrede. Cilj programa je educiranje djece i njihovih roditelja o važnosti konzumiranja meda i njegovog uključivanja u prehranu, te važnosti pčelarstva za sveukupnu poljoprivrednu proizvodnju i biološku raznolikost, čime se stvaraju bolji uvjeti za pozicioniranje meda hrvatskih pčelinjaka na tržištu. Projektom će svi učenici prvih razreda u 9 osnovnih škola dobiti nacionalnu staklenku meda lokalnog proizvođača od 370 ml, prigodne slikovnice i edukacijske brošure.

***U Proračunu Grada Šibenika za 2023. godinu planirana sredstva za ovu aktivnost iznose 1.500,00 EUR.***

**8. AKTIVNOST: Projekt „Školska shema“**

U svim osnovnim školama Grada Šibenika provodi se projekt Školska shema voća i povrća, te mlijeka i mliječnih prerađevina. U školskoj godini 2022/2023. projektom je obuhvaćeno 3257 učenika u 9 osnovnih škola koji jednom tjedno besplatno dobivaju sezonsko voće, te mlijeko ili mliječni proizvod.

Projekt je usmjeren prema usvajanju dobrih prehrambenih navika djece od najranije dobi koje utječu na kvalitetu života, te borbi protiv pretilosti uzrokovane lošim prehrambenim navikama. Glavni cilj je povećati potrošnju zdrave hrane kod djece u razrednoj i predmetnoj nastavi, te im na taj način uravnotežiti prehranu i promovirati zdrave prehrambene navike. Za školsku 2023/2024. godinu Grad Šibenik će ponovo prijaviti sve osnovne škole za sudjelovanje u projektu po raspisanom javnom pozivu od strane Agencije za plaćanja.

***U Proračunu Grada Šibenika za 2023. godinu planirana sredstva za ovu aktivnost iznose 36.652 EUR.***

 **9. AKTIVNOST: Besplatne higijenske potrepštine za učenice osnovnih škola Grada**

**Šibenika**

 Prošlogodišnji rezultati istraživanja o menstrualnom siromaštvu u Republici Hrvatskoj odnosno korištenju menstrualnih potrepština, njihovoj potrošnji i dostupnosti, uvjetima održavanja menstrualne higijene kod kuće i u školi, kao i sramu koji se vezuje uz menstruaciju su pokazali da dio djevojčica ne može sebi priuštiti potrebne higijenske potrepštine, te zbog toga često izostaju s nastave tijekom školovanja. U cilju podizanja kvalitete života učenica u osnovnoškolskom obrazovanju i prevenciju isključenosti i u školskoj 2022/2023. godini Grad Šibenik nastavlja sa inicijativom da se osigura kupnja higijenskih uložaka za sve učenice osnovnih škola Grada Šibenika kojima je to potrebno.

***U Proračunu Grada Šibenika za 2023. godinu planirana sredstva za ovu aktivnost iznose 6.636 EUR.***

 **10. AKTIVNOST: KAPITALNA ULAGANJA U ŠKOLE**

 U okviru aktivnosti kapitalnih ulaganja u osnovnim školama dio ulaganja odnosi se na radove sanacija i opremanja školskih prostora koje škole samostalno planiraju i obavljaju, sukladno osiguranim sredstvima iz različitih izvora financiranja (pomoći iz državnog/županijskog/gradskog proračuna, vlastitih prihoda, donacija, sredstava fondova EU i ostalih pomoći) u iznosu od 607.755 EUR. Preostali dio ulaganja u školske prostore provodi Grad Šibenik (pored DEC sredstava od 189.868 EUR) iz vlastitih izvora financiranja ili pomoći EU sredstava za što je planirano 493.000 EUR.

Kapitalna ulaganja koja Grad Šibenik planira realizirati tijekom 2023. godini odnose se na projekte:

- izgradnje sportske dvorane OŠ Brodarica (za troškove pripremnih radnji i početka radova

 izgradnje) u iznosu od **133.000,00 EUR);**

- izgradnje OŠ Vrpolje (za troškove izrade izvedbenog projekta i troškovnika u iznosu

 od **100.000,00 EUR**);

- izgradnje OŠ Ražine (za troškove izrade izvedbenog projekta i troškovnika u iznosu

 od **100.000,00 EUR**);

- dogradnje OŠ Jurja Dalmatinca (za troškove izrade dokumentacije Glavnog projekta

 dogradnje u iznosu od **60.000,00 EUR**);

- uređenje novih prostorija OŠ Fausta Vrančića (za izradu projektne dokumentacije i radove

 adaptacije školskog prostora u svrhu prelaska škole u jednosmjenski rad) u iznosu od

 **100.000 EUR**).

Ovi projekti planiraju se u svrhu prijave Grada Šibenika na natječaje Ministarstva znanosti i obrazovanja iz Europskih fondova za izgradnju i dogradnju osnovnih škola, čije se raspisivanje očekuje tijekom predmetnog razdoblja.

 ***U Proračunu Grada Šibenika za 2023. godinu ukupno planirana sredstva za ovu aktivnost iznose 493.000 EUR.***

**V. ZAVRŠNA ODREDBA**

 Ovaj Program stupa na snagu osmog dana od dana objave „Službenom glasniku Grada Šibenika“, a primjenjivat će se od 1. siječnja 2023. godine do 31. prosinca 2023. godine.

KLASA: 602-02/22-01/

URBROJ: 2182-1-05/1-22-

Šibenik,

GRADSKO VIJEĆE GRADA ŠIBENIKA

 PREDSJEDNIK

 dr.sc.Dragan Zlatović

Dostaviti:

1. „Službeni glasnik Grada Šibenika“ – ovdje

2. Osnovne škole Grada Šibenika – ovdje

3. Upravni odjel za društvene djelatnosti – ovdje

4. Upravni odjel za financije – ovdje

5. Dokumentacija – ovdje

6. Arhiv – ovdje

**O b r a z l o ž e n j e**

 Programom javnih potreba u školstvu opisuje se sustav školstva i način njegovog financiranja u Gradu Šibeniku, utvrđuju se aktivnost i projekti u djelatnosti školstva na području Grada Šibenika u 2023. godini kojima se omogućuje redovna zakonom propisana djelatnost odgoja i obrazovanja u osnovnim školama, kao i šire aktivnosti i projekti za koje ne postoji zakonska obveza, već ih jedinice lokalne samouprave mogu sukladno članku 143. stavku 6. Zakona o odgoju i obrazovanju u osnovnoj i srednjoj školi („Narodne novine“, broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19 i 64/20) utvrditi radi zadovoljavanja obrazovnih potreba na svom području.

 Decentralizirane funkcije osnovnog školstva odnose se na materijalne i financijske rashode osnovnih škola, rashode za tekuće i investicijsko održavanje i rashode za nabavu proizvedene dugotrajne imovine i dodatna ulaganja na nefinancijskoj imovini. O ovim rashodima donijeti će se poseban Plan, u kojima će se precizirati vrste i i opseg ulaganja, posebno iskazani za svaku školu, te planirani iznos potreban za realizaciju svih ulaganja.

 Sredstva za financiranje ovih rashoda osiguravaju se u Proračunu Grada Šibenika za 2023. godinu, te iz dodatnog udjela poreza na dohodak po stopi od 1,9% . Ukoliko Grad Šibenik ne ostvari planiran udio iz dohotka, razliku do ukupnih bilančnih prava ostvariti će s pozicije izravnanja za decentralizirane funkcije iz Državnog Proračuna Republike Hrvatske za 2023. godinu.

 Osim sredstava za decentralizirane funkcije, ulaganja u školske programe planiraju se iz EU sredstava, Državnog proračuna i Proračuna Grada Šibenika, te ostalih izvora koje osnovne škole ostvaruju i prikazuju u svojim planovima (vlastiti prihodi, donacije, ostali prihodi za posebne namjene i sl.).

 Također, u Programu su prikazane i šire javne potrebe osnovnog školstva, odnosno oni projekti i aktivnosti za koje se potrebna sredstva dijelom osiguravaju iz vlastitih prihoda Grada Šibenika, a kojima se želi podići standard i kvaliteta provođenja programa u svim našim školama. Dio tih aktivnosti prikazan je na proračunskim pozicijama pod upravom Grada, a drugi dio na proračunskim pozicijama osnovnih škola.

 Planirana sredstva ovog Programa usklađena su sa Proračunom Grada Šibenika za 2023. godinu i projekcija za 2024-2025. godinu.

 Slijedom navedenog, predlaže se Gradskom vijeću Grada Šibenika donošenje ovog Programa.